[{"text_idx": "#000003", "text": "Lanak aurkezteko epea zabalik da jada, maiatzaren 31ra bitarte. Azkoitiko Udalak eta Hike Eizan! egitasmoko lantaldeak antolatu dute sariketa: \u201cHika edo hitanoa bertsogintzan ere erabiliz, hika hizkerari oro har bultzada ematea da lehiaketaren helburua\u201d. Adin guztietako jendeak har dezake parte."}, {"text_idx": "#000005", "text": "Azkoitian hitanoaren erabilera sustatzeko, eta, bereziki, nokaren galerari buelta emateko jaio zen Hike Eizan! proiektua. Sortu zirenetik gaurdaina hamaika ekintza egin dituzte, azkena mintzagai dugun bertsopaper lehiaketa."}, {"text_idx": "#000006", "text": "Antolatzaileek bi maila bereizi dituzte, gazteena (18 urte arte) eta helduena (18 urtetik gora). Sariak:"}, {"text_idx": "#000007", "text": "Gazteen sailerako 250 eta 125 euroko bi sari ezarri dituzte\nHelduenerako 500 eta 250 euroko beste bi sari\nAzkoitia izeneko sari bana gazte (150 euro) zein helduentzat (300 euro)."}, {"text_idx": "#000008", "text": "Hike Eizan! taldeko bi kidek eta Erniarraitz bertsozale taldeko beste bik osatuko dute epaimahaia."}, {"text_idx": "#000009", "text": "Bertsoen gaia, neurria eta doinua libreak dira, baina guztiak hitanoan idatzita egon beharko dira; , noka idatzitakoak \u201cbaloratu\u201d egingo ditu epaimahaiak. Patre hartzaileek nahi bezainbeste bertsopaper aurkeztu ditzakete; gazteek gutxienez sei bertsorekin , eta helduek gutxienez zortzirekin. Halako ekimenetan ohikoa den gisan, lehiaketara aurkeztutako bertsoak \u201cjatorrizkoak, argitaratu gabeak eta inon saritu gabeak\u201d izan beharko dira. Egileek ezizenarekin sinatu behar dituzte bertsopaperak, eta izen-emate orriarekin batera aurkeztu, udaletxeko harrera bulegoan, aurrez aurre, postaz edo telematikoki."}, {"text_idx": "#000010", "text": "I. Hike Eizan! bertsopaper lehiaketaren oinarriak udalaren Azkoitia.eus webgunean kontsulta daitezke. Informazio gehiago nahi dutenek, berriz, euskara@azkoitia.eus helbide elektronikora idatzi edo 943-85 71 75 telefono zenbakira dei dezakete."}, {"text_idx": "#000011", "text": "Tags: azkoitia bertsopaper lehiaketa hike eizan! Hike Eizan! bertsopaper lehiaketa antolatu du Azkoitiko Udalak lehen aldiz hitanoa noka"}, {"text_idx": "#000012", "text": "Bertsolaritzaz fikzionatzen. Hamar ipuin eta poema narratibo bat."}]